ايتهوپيا: د پوځي کودتا په هڅه کې د پوځ مشر وژل شوی
په افريقايي ملک اېتهوپيا کې سرکاري ټيلي ويژن ويلي په شمالي رياست امهاره کې د پوځ د کودتا په مهال پوځي مشر سره د درې نورو لوړ پوړو چارواکو وژل شوی دی.
د سرکاري ميډيا ترمخه د امهاره رياست صدر امباکيو مېکنن او د هغه مشاور هم وژل شوي دي. په ايتهوپيا کې د قومي تاؤ تريخوالې راولاړېدو وروسته د وزیراعظم ابی احمد د سخت فشار سره مخ دی. د ايتهوپيا وزیراعظم ويلي په امهارا کې د پوځي کودتا هڅه شوې ده. او دا کار په سیمه کې په مشکله سره په ځای کړی شوي امن ته د زیان اړولو هڅه وه. هغه ويلي د پوځي بغاوت په هڅه کې چيف اف جنرل سټاف سارا مېکونن د هغه خپل ساتونکي ويشتی دی. سرکاري ميډيا ويلي د بغاوت په منصوبه کې شامل ګڼ کسان نيول شوي دي. وزیراعظم ابی احمد درې کاله وړاندې د تشدد د پېښو وروسته د اېتهوپيا واک سمبال کړی ؤ. هغه په ملک کې د ځينو اصلاحاتو ترڅنګ په سياسي ډلو لګېدلي بندېزونه لرې کړي او ګڼ سياسي بنديوان يې هم خوشي کړي وو. په ادېس ابابا کې د امریکې سفارتخانې ويلي د ډزو په راپورونو خبر دي او ځينې ځايي خلکو رويټرز ته ويلي چې د هېواد بولی نړيوال هوايي ډګر سره ډزې شوي دي. د راپورونو ترمخه ويل کيږي د ملک په زياتو برخو کې خلک انټرنېټ ته رسايي نه لري.